Ukriso unahimiza kuwatakia wenzetu mema

Ukristo unahimiza kuwatakia wenzetu mema 
Jina la yesu litukuzwe. Makala haya yanaenda sambamba na siku ya wapendanao ambayo huadhimishwa Februari 14. Katika siku hii utawaona vijana kwa wazee wamejikwatwaa kwa mitindo ya kila aina ili kuwavutia wenzao. 
Kama siyo mavazi, maua na mlo wa kila aina utapikwa au kununuliwa yote kwa sababu ya upendo au vyema zaidi mapenzi. Kwa vijana huu ni wakati wanao usubiri kwa hamu. Lengo lao kuilingiza katika mapenzi ya kiholela wakidhani kwamba sasa wanadhihirisha upendo wao. Mkristo Mwenzangu huwa siyo upendo bali ni tamaa za anasa. Basi sasa upendo halisi anaozungumzia Yesu Kristo ni upi? 
Injili ya Yohana Mtakatifu sura ya 3 aya ya 16, ni mojawapo wa aya zinazo simuliwa sana na wakristo ulimwenguni. Ni kifungu ambacho kwa hakika wakubwa kwa wadogo kanisani wanaweza kukariri kwa urahisi kabisa. Hili wanalifanya kwa lugha za mama pia. 
Kwa mfano, ukiwauliza watu kumi kutaja kifungo cha Biblia unahakika kwamba tisa kati yao watanukuu maandiko hayo! Kwa nini watilie mkazo hili? Ni kwa sababu kitabu hiki kinazungumzia swala la upendo kati ya mwanadamu kwa mwenzake na Mungu na mwanadamu.
Vyema, lakini hebu waulize maana ya maandiko haya ya Yohane 3:16. Hapo ndipo kuna kizungumkuti chenyewe. Sio kwamba hawajui kutamka maneno hayo, La hasha, maneno wanayajua lakini kuyaweka kwa vitendo ndio tatizo. Kuonyesha maana halisi ya UPENDO jinsi ilivyo katika biblia ndio tatizo. Tazama tu mitaani juma hili kuna virojo. Kila mtu salamu ni "happy valentine" yaani "nakupenda kipenzi". Hata wale bado hawajabalehe salamu hizo wanazijua. Maandiko matakatifu yanasema hivi: 
"Kwa maana jinsi hii Mwenyezi Mungu aliupenda ulimwengu, hata akamtoa mwanawe wa pekee, ili kila amwaminiye asipotee bali apate uzima wa milele.
Hapa upendo wa kipekee wa Mwenyezi Mungu kwa mwanadamu unatajwa. Mapenzi ya Mwenyenzi Mungu na mpango wake unajitokeza. Anatoa uhai wa mwanawe. Yeye mwenyewe anajitwika mzigo wa kututakasa. Katika ulimwengu wa sasa, tutasema kuwa anajitolea mhanga kuleta ukombozi. Katika maisha ya jamii kwa mfano anajitolea kikamilifu kutetea jamii yake. Ni mfano wa baba au mama anayejitolea kuona jamii yake inashughulikiwa kwa hali na mali. Katika raha na karaha, mema au majaribu, shibe au njaa.
Upendo wa dhati unahusu hata kushauri na kukemea au kuonya kwa upendo mwenzio ili kumzuia kuzama dhambini. Tambua hivi kwamba mwanadamu alichagua kufuata maovu yake na akapoteza uhusiano mwema na muumba wake. Watu wengi tuko hivyo siku hizi. Tumeufanya ulimwengu kuwa mbaya (kumbe ni sisi wabaya).
Tumemfanya mwenyezi mungu kuonekana muongo, kumbe sisi waongo! Tunasema dunia mbaya haina upendo kumbe sisi wanadamu wabaya hatuna upendo kwa wenzetu. Tunatumia unafiki. Tukiwa pamoja ni kicheko lakini ukigeuka tu, chuki na masengenyo inafuata.Mungu yeye hana hatia wala doa lolote. Katika utakatifu yeye ni mtakatifu wa watakatifu. Tena ni mungu mwenye huruma, anachukua nafasi yake kutafuta jinsi ya kumrejesha mwanadamu kwake. Nani awezaye kujitolea uhai wake kwa lengo la kuokoa maisha ya mwenzake? Hamna, kusema kweli. Msemo wa wahenga kwamba kutoa ni moyo usambe ni utajiri yamkini unadhihirika hapa. 
Kuna watu wengi Mungu amewabariki na mali na utajiri mkubwa Mwenyezi 
Mungu amewajalia neema ya afya. Wao ni mabuheri wa afya. Lakini watizame na mali zao. Wao ni mkono birika wenye ubinafsi na kujitakia makuu. Ajabu yenyewe ni kwamba wanaikiri maandiko matakatifu kama kasuku Ndege huyu anasemekana kuwa na uwezo wa kuigiza sauti asizojua maana. 
Bila ya kukusudia kumuudhi mtu yeyote hapa au kudharau kazi zinazofanywa na mashirika yakuwasaidia maskini katika jamii. Hebu niseme hivi kwamba mara nyingi tunapeana vitu ambavyo havina faida kwetu. Tunawabariki wenzetu kwa masalio. Ikiwa ni nguo unatoa zilizoraruka ama ndogo zakukubana. Hamna moyo wa kutoa sadaka nzuri kwake mungu kwa kumtuza mwenzako. Isitoshe, mbali na kutafuta umaarufu hatutoi kwa upendo ila twatoa kwa sababu tuko na vitu vya ziada ambavyo umekosa ghala au mahali.
Pa kupeleka! Huo sio moyo wa kikristo wala upendo wa Biblia takatifu. Mungu akamtoa mwanawe wa pekee maana yake ni kuwa hatuna budi kujitolea mhanga kwa kuwajali wenzetu maskini katika jamii. KWA mfano ni mara ngapi umekosa kumsaidia ndugu au dada kwa kudai umebakisha unga kidogo tu. "ni kiasi cha kutosha jamii yangu tu. Kwa kawaida nitasema kuwa kwanza mimi na watoto wangu tupate kula. Kinachobakia sasa tutakuita ili nawe ule au uchukue kidogo. Mfano mwingine. Unamuona mtu anatembea uchi au kava nguo zimeraruka. Ninani awezaye kuchukua nguo nzuri (narudia nguo yake maridadi kwa zote) na kumbariki? Sasa basi twahubiri upendo upi? 
Mume na mke nyumbani, mmoja kwa mfano akiwa mgonjwa au na shida inayohitaji mwenzake kujitolea na kuonyesha upendo, utapata kazi ni kunugunika tu.